Sy wakende oog - Solidariteit WêreldSolidariteit Wêreld
Tuis › 10 minute voor werk Juig › Sy wakende oog
Sy wakende oog
Maar U sien die moeilikheid en leed wat hulle veroorsaak, ja, U, U sien dit raak en tree teen hulle op . . . Here, U hoor die smeking van die hulpeloses . . . U spreek reg oor wese en verdruktes sodat mense hulle nie meer verskrik nie.
– Psalm 10:14, 17–18
Wil dit nie voorkom asof die slegte ouens dikwels ’n maklike lewe het en wegkom met wetteloosheid terwyl die goeie ouens dikwels sukkel om net te oorleef en deur die lewe te kom nie? Partykeer lyk dit asof dit ons nie baat om goed te wees en te doen terwyl boosheid floreer en die regverdiges gebuk gaan onder swaarkry en teenspoed nie. Dawid het ook hierdie frustrasie verstaan. Hoewel hy as tiener as koning gesalf is, was hy die grootste gedeelte van sy twintigerjare op vlug en besig om weg te kruip vir die goddelose en bose koning Saul. By vele geleenthede kon Dawid ’n einde maak aan sy eie ellende deur Saul dood te maak, maar hy het gekies om die regte ding te doen en sy lewe te spaar. Net om daarna toe te kyk hoe Saul terugkeer na sy afvallige paleis en wraaksugtige missie, terwyl Dawid moes terugkeer na sy grot en sy lewe as vlugteling.
Dawid het dikwels, te midde van sy beproewings, sy gebede vasberade begin met lofprysing en erkenning aan die Here. Wanneer die slegte ouens wen, het hy na God gedraai. Hy het tyd geneem om na te dink oor God se onmeetlikheid en wonderbaarlikheid. Hy het die hele natuur se kompleksiteit, God se wysheid, kreatiwiteit en majesteit raakgesien en erken. Hy het geweet sy God is ’n God wat ver verhewe is bo sy eie ontsagwekkende skepping, wat op merkwaardige wyse die mens gekroon het as sy grootste kunswerk en waardevolste skat. Vir Dawid was gedagtenis aan God se getrouheid in die verlede van groot belang, omdat herinnerings aan een genadedaad dikwels lei tot herinnerings aan vele ander.
Op dié manier kon Dawid troos vind in en sy vertroue plaas op die geseënde versekering van God se toekomstige geregtigheid. Hy het vrylik beweeg van ’n uitroep van verdrukking na ’n lied van lojaliteit, selfs in die moeilikste tye, wanneer God ver en stil voorgekom het. Dit kan moeilik wees om te staan en kyk hoe die goddeloses van hierdie wêreld floreer terwyl dit lyk asof geregtigheid van goeie en standvastige mense ontneem word. Vind troos in die belofte dat God in sy heilige tempel is en op sy hemelse troon sit. Niks in hierdie wêreld kan ooit sy wakende oog ontglip nie. Dink aan al die werke van sy hande en beskou sy onmeetlike mag en onbegrensde krag met ontsag. Vind troos in die wete dat Hy regverdig is en in geregtigheid glo. Onthou sy genadige redding en regverdige oordeel tot nou toe. Met geloof en gewyde blydskap, verwag God se finale uitspraak en oorwinning oor alle ongelykheid, korrupsie, wreedheid en elke bose misdryf.
Hierdie is ’n uittreksel uit 10-minuut-oordenkings: Psalms deur Struik Christian Media.
Hierdie boek, en ander dagstukkieboeke deur Struik Christian Media is nou beskikbaar by CUM Boeke: https://bit.ly/2XPUXWc